मकर संक्रांति के अवसर पर ऐसे खरीदें सस्ता सोना
नई दिल्ली : मकर संक्रांति के मौके पर सोना खरीदने का अच्छा मौका है, सरकार सॉवरेन गोल्ड बॉन्ड स्कीम की नई सीरीज लॉन्च कर रही है, जिसमें आप 14 जनवरी से लेकर 18 जनवरी तक पैसे लगा सकते हैं। इस दौरान आप 3,214 रुपए प्रति ग्राम सोना खरीद सकते हैं। सॉवरेन गोल्ड स्कीम 2018-19 सीरीज के लिए ऑनलाइन आवेदन व भुगतान करने वाले निवेशकों को 50 रुपये प्रति ग्राम की छूट दी जाएगी।
बता दें सरकारी गोल्ड बॉन्ड योजना नवंबर 2015 में शुरू की गई थी, जिसका उद्देश्य सोने की फिजिकल डिमांड को कम करना है। बॉन्ड में न्यूनतम निवेश एक ग्राम है। घर में सोना खरीदकर रखने की बजाय अगर आप सॉवरेन गोल्‍ड बॉन्‍ड में निवेश करते हैं, तो आप टैक्‍स भी बचा सकते हैं। चूंकि यह एक सरकारी योजना है, ऐसे में सोने की शुद्धता की पूरी गारंटी होती है।
यह सॉवरेन गोल्ड बांड 2018-19 की 5वीं सीरीज है। सरकार ऑनलाइन आवेदन करने वालों और डिजिटल माध्यम से भुगतान करने वाले निवेशकों को 50 रुपए प्रति ग्राम की छूट देगी। स्कीम की मैच्युरिटी 8 साल की है. किसी भी व्यक्ति के पास इस बॉन्ड को रखने के दो विकल्प होते हैं। निवेशक अपने बॉन्ड को किसी को भी ट्रांसफर कर सकते हैं, बशर्ते वह व्यक्ति स्कीम की शर्तों को पूरा करता हो।